Զարուհի Բաթոյան

Զարուհի Վալերիանի Բաթոյան (), հայ հասարակական և պետական գործիչ, Հայաստանի Հանրապետության աշխատանքի և սոցիալական հարցերի նախարար (2019-2020)։ ՀՀ ԱԺ 8-րդ գումարման պատգամավոր, «Քաղաքացիական պայմանագիր» խմբակցության անդամ, Աշխատանքի և սոցիալական հարցերի մշտական հանձնաժողովի անդամ։

Կենսագրություն 
Զարուհի Բաթոյանը ծնվել է 1979 թվականին Երևանում։ Սովորել է Երևանի թիվ 44 միջնակարգ դպրոցում (տնային կրթություն)։ 2008 թվականին ավարտել է Երևանի պետական համալսարանի ժուռնալիստիկայի ֆակուլտետը։ 2008-2009 թվականներին սովորել է «Երիտասարդ առաջնորդների դպրոցում»։ «Mobility International USA (MIUSA)» կազմակերպության «Կանանց առաջնորդության և հաշմանդամության ինստիտուտի (WILD)» շրջանավարտ է (2012, Օրեգոն, ԱՄՆ)։
1999-2014 թվականներին եղել է «Արևածաղիկ» մանկապատանեկան ամսաթերթի գլխավոր խմբագիր։ 2007 թվականից եղել է «Հույսի կամուրջ» հասարակական կազմակերպության հաշմանդամություն ունեցող անձանց շահերի պաշտպանության պատասխանատու։ 2012 թվականից եղել է հաշմանդամություն ունեցող անձանց զբաղվածությանն աջակցող «Զարտպրինտ» ՍՊԸ տնօրեն։ 2013-2017 թվականներին համակարգել է «Հաշմանդամություն ունեցող անձանց շահերի պաշտպանության ազգային դաշինք» իրավաբանական անձանց միությունը։ 2014 թվականից «Disability Info» տեղեկատվական հասարակական կազմակերպության հիմնադիր նախագահն է։

Որպես հաշմանդամություն ունեցող անձանց իրավունքների հարցերով փորձագետ՝ աշխատել է ՄԱԿ-ի զարգացման ծրագրի, «Հայկական կարիտասի», «Առաքելություն Արևելք» դանիական մարդասիրական կազմակերպության հայաստանյան մասնաճյուղի, ՕՔՍՖԱՄ բրիտանական կազմակերպության հայաստանյան մասնաճյուղի և այլ կազմակերպությունների հետ։

Քաղաքական գործունեություն 
2016 թվականի հոկտեմբերի 30-ին ընտրվել է «Քաղաքացիական պայմանագիր» կուսակցության վարչության անդամ։ 2017 թվականին «ԵԼՔ» խմբակցության ցուցակով ընտրվել է Երևանի ավագանու անդամ։ 
2018 թվականի հունիսի 11-ին նշանակվել է ՀՀ աշխատանքի և սոցիալական հարցերի նախարարի տեղակալ։ ՀՀ Նախագահ Արմեն Սարգսյանի հրամանագրի համաձայն՝ 2019 թվականի հունվարի 19-ին նշանակվել է ՀՀ Աշխատանքի և սոցիալական հարցերի նախարարի պաշտոնում։ 2020 թվականի նոյեմբերի 20-ին ազատվել է պաշտոնից։ 2021 թվականի հունիսի 20-ին կայացած արտահերթ խորհրդարանական ընտրությունների արդյունքով ընտրվել է ՀՀ ԱԺ 8-րդ գումարման պատգամավոր «Քաղաքացիական պայմանագիր» կուսակցության ցուցակով։ ԱԺ աշխատանքի և սոցիալական հարցերի մշտական հանձնաժողովի անդամ է։

Պարգևներ 
2016 թվականին արժանացել է Համընդհանուր իրավունքների մրցանակին՝ «Ներառման խթանում» անվանակարգում, որը շնորհվել է ԵԱՀԿ-ի, ԱՄՆ դեսպանատան, ԵՄ պատվիրակության, Բրիտանական դեսպանատան, Եվրոպայի խորհրդի, ՄԱԿ-ի գրասենյակի կողմից։

Հետազոտություններ 
«Հաշմանդամության խնդիրը և զանգվածային լրատվության միջոցները» (2009 թվական) և «Վերարտադրողական առողջության ծառայությունների ներառականությունն ու հասանելիությունը հաշմանդամություն ունեցող կանանց համար Հայաստանում» հետազոտությունների (2014 թվական) հեղինակն է։

Երկեր 
 «Անմոռուկ» բանաստեղծական ժողովածուի հեղինակն է։
 «Այսօրվա, վաղվա և մյուս օրերի համար» բանաստեղծությունների ժողովածուի հեղինակն է։

Ծանոթագրություններ

Արտաքին հղումներ 
 Զարուհի Բաթոյան, Գրանիշ

Հայ հասարակական գործիչներ
Երևանի ավագանու 3-րդ գումարման անդամներ
Հաշմանդամություն ունեցող անձինք
Քաղաքացիական պայմանագիր կուսակցության անդամներ
21-րդ դարի կին քաղաքական գործիչներ
ԵՊՀ ժուռնալիստիկայի ֆակուլտետի շրջանավարտներ
Հայ պետական գործիչներ
Հայ լրագրողներ
ՀՀ ԱԺ 8-րդ գումարման պատգամավորներ